ORDE do 26 do marzo de 2008 pola que se declara de interese galego e se ordena a inscrición no Rexistro de Fundacións de Interese Galego da Fundación María Esperanza Rubido Romero.
VICEPRESIDENCIA DA IGUALDADE E DO BENESTAR — III. OUTRAS DISPOSICIÓNS — 07/04/2008

Visto o expediente de recoñecemento de interese galego e inscrición no Rexistro de Fundacións de Interese Galego da Fundación María Esperanza Rubido Romero.
Supostos de feito.
Primeiro.-A fundación solicitou a clasificación e a inscrición no Rexistro de Fundacións de Interese Galego, por medio do escrito presentado por Filomena Casal Gómez, en calidade de presidenta do padroado da fundación.
Segundo.-A fundación constituíuse en escritura pública outorgada o 14 de novembro de 2007 en Santiago de Compostela, ante o notario Héctor Ramiro Pardo García, co número de protocolo tres mil trescentos vinte e dous.
Terceiro.-A Comisión integrada por todos os secretarios xerais na súa reunión celebrada o día 14 de xaneiro de 2008 elevou ao conselleiro de Presidencia, Administracións Públicas e Xustiza proposta de clasificación como de interese social da Fundación María Esperanza Rubido Romero.
Cuarto.-Á vista da proposta da Comisión de Secretarios Xerais, pola Orde da Consellería de Presidencia, Administracións Públicas e Xustiza do 16 de xaneiro de 2008 (Diario Oficial de Galicia nº 21 do 30 de xaneiro), clasificouse como de interese social a Fundación María Esperanza Rubido Romero.
Tendo en conta o disposto no artigo 32.2º c) do Regulamento de organización e funcionamento do protectorado de fundacións de interese galego, e dado o seu obxecto, adscribiuse á Vicepresidencia da Igualdade e do Benestar en virtude do Decreto 232/2005, do 11 de agosto, polo que se fixa a estrutura orgánica dos departamentos da Xunta de Galicia, modificado polos decretos 332/2005, do 18 de agosto e 454/2005, do 1 de setembro, e o Decreto 517/2005, do 6 de outubro, que establece a estrutura orgánica do antedito departamento.
Quinto.-Segundo consta no artigo 6 dos estatutos da fundación, o seu obxecto é:
a) Defender a dignidade e os dereitos dos grupos sociais máis desfavorecidos, tales como as persoas maiores, as persoas con algún tipo de discapacidade e aquelas que non teñan recursos económicos suficientes para unha subsistencia digna.
b) Promover a plena integración escolar, laboral e social das persoas máis desfavorecidas.
c) Promover actitudes sociais positivas cara ás persoas con discapacidade.
d) Desenvolver estratexias solidarias para que se poidan acadar equilibrios interterritoriais en calidade e servizos.
e) Desenvolver programas e actividades, dentro dos grupos máis desfavorecidos, dirixidos especificamente á atención da muller.
f) Desenvolver programas e actividades, dentro dos grupos sociais máis desfavorecidos, dirixidos especificamente á atención da infancia e da xuventude.
g) Desenvolver programas e actividades, dentro dos grupos sociais máis desfavorecidos, dirixidos especificamente á atención das persoas maiores.
h) Desenvolver programas e actividades, dirixidos especificamente a calquera outro colectivo en risco de exclusión social.
i) Desenvolver programas e actividades relacionados co fomento e participación do voluntariado social.
j) Promover e poñer en funcionamento todo tipo de iniciativas deportivas para persoas con discapacidade, priorizando aquelas que impulsen o deporte de base.
k) Promover e poñer en funcionamento todo tipo de iniciativas culturais, educativas e de lecer orientadas aos maiores.
l) Promover e poñer en funcionamento todo tipo de programas de cooperación e desenvolvemento no exterior dirixidos as persoas con discapacidade ou en risco de exclusión social.
m) Calquera outro que, de xeito directo ou indirecto, poida contribuír ao cumprimento da misión da fundación.
Sexto.-Na escritura pública pola que se constitúe a fundación, nos estatutos e na demais documentación que figura no expediente, constan, entre outros os seguintes extremos: acreditación da personalidade do fundador, dotación inicial da fundación, estatutos en que consta a denominación (Fundación María Esperanza Rubido Romero), a composición do órgano de goberno e o réxime de adopción de acordos.
O padroado da fundación, segundo establece o artigo 17 dos seus estatutos, estará integrado polos catro testamenteiros, o alcalde-presidente do concello da Baña, o párroco titular da parroquia de Sanamede do Monte e San Cibrán de Barcala do concello da Baña e un médico da localidade da Baña. Os cargos de presidente, vicepresidente e secretario recaerán sempre nos testamenteiros.
Así, o padroado queda formado por:
-Presidenta: Filomena Casal Gómez.
-Vicepresidente: José Manuel Forján Vieito.
-Secretario: José María Varela Rial.
-Vogais: María Jesús Forjan Vieito; o alcalde-presidente do Concello da Baña: José Andrés García Cardoso; o párroco titular da parroquia de Sanamede do Monte e San Cibrán de Barcala do Concello da Baña: Manuel Joaquín Puñal Rodríguez; o médico de localidade da Baña: Jesús Julio Illade Cerdeiras.
Sétimo.-A Secretaría Xeral da Vicepresidencia da Igualdade e do Benestar, unha vez revisados os seus estatutos, solicitou informe da Asesoría Xurídica, conforme o disposto no artigo 32.3º a) do Regulamento de organización e funcionamento do protectorado das fundacións de interese galego, que aquela emitiu favorablemente con data do 19 de febreiro de 2008.
Fundamentos de dereito.
Primeiro.-O artigo 34 da Constitución española recoñece o dereito de fundación para fins de interese xeral, de acordo coa lei. O artigo 27.26º do Estatuto de autonomía de Galicia atribúelle a esta comunidade autónoma competencia exclusiva sobre o réxime das fundacións de interese galego.
Segundo.-Conforme o artigo 32.3º a) do Regulamento de organización e funcionamento do protectorado das fundacións de interese galego e o Decreto 517/2005, do 6 de outubro, polo que se establece a estrutura orgánica da Vicepresidencia da Igualdade e do Benestar, é competencia deste departamento a declaración de interese galego e a inscrición no Rexistro de Fundacións da Fundación María Esperanza Rubido Romero, dado o seu obxecto coincidente coas competencias desenvolvidas por aquela, asumindo as funcións que como protectorado lle corresponden á Xunta de Galicia.
Terceiro.-Ao abeiro do disposto no artigo 35.1º da Lei 12/2006, do 1 de decembro, de fundacións de interese galego, deberase destinar á realización dos fins fundacionais polo menos o setenta por cento das rendas e dos ingresos obtidos pola fundación, por calquera título ou causa, logo de deducir os gastos realizados para a obtención de tales rendas e ingresos.
Cuarto.-A Lei 12/2006 establece no seu artigo 38 a obriga de aprobar as contas anuais da fundación dentro dos seis meses seguintes á data de pechamento do exercicio, e de presentalas ao protectorado no prazo dos vinte días hábiles desde a súa aprobación polo padroado. Por outra banda, o artigo 39 establece o deber de elaborar e remitir ao protectorado nos últimos tres meses de cada exercicio un plan de actuación en que queden reflectidos os obxectivos, as actividades que se prevexan desenvolver durante o exercicio seguinte, unha previsión das partidas de ingresos e gastos calculados e unha memoria explicativa.
Este conxunto de obrigas débense entender asumidas pola fundación, aínda que non se recollan expresamente nos seus estatutos.
Quinto.-Á vista do exposto, pódense entender substancialmente cumpridos os requisitos legais e regulamentarios para a declaración de interese galego e a súa inscrición no Rexistro de Fundacións de Interese Galego, sección da Vicepresidencia da Igualdade e do Benestar.
Así, en virtude do artigo 34 da Constitución española de 1978, o artigo 27.26º do Estatuto de autonomía de Galicia, a Lei 50/2002, do 26 de decembro, de fundacións, a Lei 49/2002, do 23 de decembro, de réxime fiscal das entidades sen fins lucrativos e dos incentivos fiscais ao mecenado, a Lei 12/2006, do 1 de decembro, de fundacións de interese galego, o Decreto 248/1992, do 18 de xuño, polo que se aproba o Regulamento de organización e funcionamento do protectorado das fundacións de interese galego, o Decreto 517/2005, do 6 de outubro, polo que se establece a estrutura orgánica da Vicepresidencia da Igualdade e do Benestar e a Lei 30/1992, do 26 de novembro, de réxime xurídico das administracións públicas e do procedemento administrativo común, modificado pola Lei 4/1999, do 13 de xaneiro, así como a demais normativa de desenvolvemento e de xeral aplicación,
DISPOÑO:
Primeiro.-Recoñecer a declaración de interese galego á Fundación María Esperanza Rubido Romero.
Segundo.-Ordenar a súa inscrición no Rexistro de Fundacións de Interese Galego, sección da Vicepresidencia da Igualdade e do Benestar.
Terceiro.-Aprobar os seus estatutos e a composición do seu órgano de goberno.
Cuarto.-A devandita fundación queda sometida ao disposto na normativa de xeral aplicación citada, en especial á obriga de dar publicidade suficiente ás súas actividades e á ausencia de ánimo de lucro na prestación dos seus servizos, quedando obrigada a dar contas anualmente ao protectorado e a xustificar a través dunha memoria anual o cumprimento das cargas fundacionais, así como a presentar o proxecto de orzamento con anterioridade ao inicio do exercicio económico para o que se formula, debendo solicitar as preceptivas autorizacións do protectorado cando sexan necesarias.
Contra esta resolución, que pon fin á vía administrativa, poderase interpoñer potestativamente o recurso de reposición ante este mesmo órgano, no prazo dun mes contado a partir do día seguinte ao da notificación desta resolución, ou recurso contencioso-administrativo ante a Sala do Contencioso-Administrativo do Tribunal Superior de Xustiza de Galicia, no prazo de dous meses contados a partir do día seguinte ao da notificación desta resolución. En todo caso non se poderá interpoñer recurso contencioso-administrativo ata que sexa resolto expresamente ou se produza a desestimación presunta do recurso de reposición interposto.
Santiago Compostela, 26 de marzo de 2008.
Anxo Manuel Quintana González
Vicepresidente da Igualdade e do Benestar